Id-Deċiżjoni tal-Kummissjoni
tat-30 ta’ Lulju 1992
li tistabilixxi lista ta’ gruppi approvati għall-ġbir ta’ embrijoni f’pajjiżi terzi għall-esportazjoni ta’ embrijoni ta’ bovini lejn il-Komunità
(92/452/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 89/556/KEE tal-25 ta’ Settembru 1989 dwar il-kondizzjonijiet tas-saħħa ta’ annimali li tirregola l-kummerċ intra-Komunitarju fil-, u l-importazzjoni minn pajjiżi terzi ta’ embrijoni ta’ annimali domestiċi tal-ispeċje tal-bovini [1], kif l-aħħar emendata bid-Direttiva tal-Kunsill 90/425/KEE [2], u b’ mod partikolari l-Artikolu 8 tiegħu,
Billi l-lista ta’ pajjiżi terzi li minnhom l-Istati Membri għandhom il-permess li jimportaw embrijoni ta’ bovini kienet ġiet stabbilita fid-Deċiżjoni tal-Kummissjoni 91/270/KEE [3];
Billi issa huwa meħtieġ li titħejja l-lista ta’ gruppi approvati għall-ġbir ta’ embrijoni f’kull pajjiż terz ta’ fuq il-lista stabbilita fid-Deċiżjoni tal-Kummissjoni 91/270/KEE;
Billi huwa stabbilit li s-servizzi veterinarji fil-pajjiżi terzi li huma inklużi fil-lista stabbilita fid-Deċiżjoni tal-Kummissjoni 91/270/KEE jeżerċitaw poteri adekwati u kontroll xieraq fuq il-gruppi ta’ ġbir ta’ embrijoni li joperaw fit-territorji tagħhom u billi l-istess servizzi veterinarji kienu ntrabtu li japprovaw il-ġbir, l-ipproċessar u l-ħażna ta’ embrijoni ta’ bovini għall-esportazzjoni lejn il-Komunità biss minn dawk il-gruppi li jissodisfaw bis-sħiħ il-ħtiġijiet ta’ Kapitoli I u II t’L-Anness A tad-Direttiva 89/556/KEE;
Billi s-servizzi veterinarji ta’ pajjiżi terzi li jinstabu fuq il-lista ntrabtu li jneħħu l-approvazjoni minn gruppi ta’ ġbir ta’ embrijoni jekk xi wieħed jew aktar mill-kondizzjonijiet tal-approvazjoni ma jkunux aktar osservati u għandhom jinnotifikaw lill-Kummissjoni b’tali tibdiliet;
Billi l-awtoritajiet veterinarji kompetenti ta’ uħud mill-pajjiżi terzi ta’ fuq il-lista ma preżentawx il-lista ta’ gruppi approvati għall-ġbir ta’ embrijoni u informazjoni ġdida tista’ tkun fornuta biss lill-Kummissjoni; billi huwa meħtieġ li tkun eżaminata mill-ġdid u emendata din id-Deċiżjoni;
Billi iżda l-miżuri kif ipprovduti f’din id-Deċiżjoni huma bi qbil ma’ l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
L-Istati Membri għandhom jimpurtaw embrijoni minn pajjiżi terzi biss jekk dawn ikunu nġabru, ġew ipproċessati u maħżuna minn tim ta’ ġbir ta’ embrijoni inklużi fil-listi tal-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, it-30 ta’ Lulju 1992.